
ДО ОБЩИНСКИ СЪВЕТ-ПИРДОП

ДОКЛАДНА ЗАПИСКА
ОТ ВАСИЛ КАФЕДЖИЕВ - ПРЕДСЕДАТЕЛ НА ОБЩИНСКИ СЪВЕТ-ПИРДОП
ОТНОСНО: Освобождаване на управителя на „ПРОЛЕТ“ ЕООД, ЕИК ………. и предприемане на действия за избор на нов управител на дружеството.
УВАЖАЕМИ ОБЩИНСКИ СЪВЕТНИЦИ,
В Община Пирдоп е постъпило заявление от управителя на „ПРОЛЕТ“ ЕООД,                         ЕИК ……….., с което същата заявява желанието си да прекрати договора за управление и контрол и да бъде освободена от заеманата длъжност поради пенсиониране и нежелание да продължи изпълнението на функциите си като управител. Същото е препратено към Общински съвет Пирдоп за произнасяне по компетентност.
В заявлението е посочено основанието по т. 9, ал. 1 от договора за управление и контрол, съгласно която всяка от страните може да прекрати договора с едномесечно предизвестие.
Заявлението е подадено както до кмета на общината, така и до самото дружество като писмено уведомление.
Съгласно чл. 147, ал. 1 и 2 от Търговския закон правата на едноличния собственик на капитала се упражняват от съответния компетентен орган. В случая едноличен собственик на капитала на „ПРОЛЕТ“ ЕООД е Община Пирдоп, като правомощията се упражняват от Общински съвет – Пирдоп съгласно приложимата общинска наредба.
Съгласно чл. 24, ал. 1, т. 2 от Закона за публичните предприятия договорът за управление и контрол се прекратява предсрочно при подаване на молба за освобождаване.
Същевременно т. 9, ал. 1 от сключения договор предвижда едномесечно предизвестие за прекратяване от всяка от страните, поради което следва да бъде съобразена и договорената процедура.
Към настоящия момент няма заявено желание от друго лице да поеме временно управлението на дружеството. Това налага Общинският съвет да предприеме своевременни действия за стартиране на процедура за избор на нов управител, като се съобрази необходимостта от осигуряване на непрекъсваемост на дейността и представителството на дружеството.
С оглед изложеното и на основание чл. 147, ал. 1 и 2, чл. 137, ал. 1, т. 5 и чл. 141 от Търговския закон, чл. 24, ал. 1, т. 2 от Закона за публичните предприятия, чл. 70 от Правилника за прилагане на Закона за публичните предприятия и приложимите разпоредби на Наредбата на Общински съвет – Пирдоп, предлагам да бъде подкрепен  следния проект за 
РЕШЕНИЕ:
1. [bookmark: _GoBack]Приема за сведение заявлението на управителя на „ПРОЛЕТ“ ЕООД, ЕИК ………….., за прекратяване на договора за управление и контрол и освобождаването ѝ от заеманата длъжност поради пенсиониране и нежелание да продължи изпълнението на функциите си.
2. Освобождава досегашния управител на „ПРОЛЕТ“ ЕООД, считано от датата на прекратяване на договора за управление и контрол, при спазване на уговореното едномесечно предизвестие и законовия ред за вписване.
3. Възлага на кмета на Община Пирдоп да предприеме необходимите действия по оформяне на прекратяването на договора за управление и контрол с досегашния управител и заличаването му като управител в Търговския регистър.
4. Възлага на кмета на Община Пирдоп да извърши необходимите подготвителни действия за провеждане на конкурс за избор на управител на „ПРОЛЕТ“ ЕООД, включително да подготви необходимата документация в съответствие със Закона за публичните предприятия, Правилника за прилагането му и действащата общинска наредба.
5. При необходимост от осигуряване на непрекъсваемост на управлението и представителството на „ПРОЛЕТ“ ЕООД, кметът на Община Пирдоп да внесе предложение до Общинския съвет за временно избиране на управител по реда на чл. 70, ал. 2 от Правилника за прилагане на Закона за публичните предприятия – без провеждане на конкурс, до приключване на конкурсната процедура, но за срок не по-дълъг от 6 месеца.
6. Възлага на кмета на Община Пирдоп, след подготовката на необходимата документация, да внесе предложение до Общинския съвет – Пирдоп за откриване на конкурсна процедура за избор на управител на „ПРОЛЕТ“ ЕООД, с проект на решение относно условията и реда за провеждането ѝ и състава на комисията.
7. Възлага на кмета на Община Пирдоп да организира незабавна проверка на финансовото и имущественото състояние на дружеството и изготви приемо–предавателен протокол.
С уважение,
Васил Кафеджиев
Председател на Общински съвет-Пирдоп
Съгласувал: адв. Ч. Пенчев

